钦定古今图书集成/明伦汇编/闺媛典/第364卷 > 闽中女子
## 钦定古今图书集成/明伦汇编/闺媛典/第364卷 > 闽中女子

按《名媛诗》“归太曼生者，东海人，风流尔雅。从父宦游
四方。年十九，自吉州还闽，僦寓城东。恶其嚣杂妨功，
因税居于委巷。屋虽数椽，而主人之园圃近焉。草树
扶疏，花柳间植，有濠濮间想。生尝散步园中，吟咏自
适。一日，偶值双鬟导一女郎，年可十六七，后园采花，
不知生之先在也。生逡巡避之。女见生风神俊爽，且”
素闻其诗名，情不自禁，回眸转盼，百倍撩人。生自是
神爽飞越，读书之念顿懈。越旬馀，复于园内遇向者
双鬟，因殷勤询之曰：“君家女郎识字乎？”鬟曰：“女郎时
手一编，日夕不辍，字岂不识乎？”生曰：“吾有一诗，求为
转达。”鬟许焉。生遂赋一绝云：“春园花事斗芳菲，万绿
丛中见茜衣。自愧含毫非子建，水边能赋。”洛川妃女
得诗，见其词翰双绝，吟不置口，遂次其韵以答之云：
“小园芳草绿菲菲，粉蝶联翩展画衣。自愧一双莲步
阔，隔花人莫笑潘妃。”自此槐黄期迫，生以省试促归，
不敢通问。及秋不第，复携书于别业，女时遣双鬟慰
劳之。繇此荏苒，遂结同心。定情之后，倍相狎昵，因赠
生玉玦半规、紫罗囊一枚。生赋诗云：“数声残漏满帘
霜，青鸟衔笺事渺茫。剖赠半规苍玉玦，分将百合紫
罗囊。空传垂手尊前舞，新结愁眉镜里妆。一枕游仙
终是梦，桃花春色误刘郎。”时生已约婚，而女亦受彩。
女常居花楼之下，所著有《花楼吟》一卷。其寄生诗甚
多，有云：“重门深锁断人行，花影参差月影清。独坐小
楼长倚恨，隔墙空听读书声。”逾年，生当就婚，女亦适
人，踪迹遂永绝焉。然诗札往来，岁犹一二。至越数载，
生举宾荐。戒行日，女寄书以通殷勤。生赋《柳梢青》一
阕别之云：“莺语声吞，蛾眉黛蹙，总是销魂。银烛光沉，
兰闺夜永，月满离樽。罗衣空湿啼痕。肠断处，秋风暮
猿。潞水寒冰，燕山残雪，谁与温存。”后隔数载，女因念
生得瘵疾，卧床日久，思一见生，实出无名。生乃托为
医，以诊脉进。女见生，挥涕如永诀状，遂不交一言而
出。是夕，女一恸而卒。生哭之以诗曰：“玉殒珠沉思悄
然，明中流泪暗相怜。常图蛱蝶花楼下，记刺鸳鸯绣
幕前。祗有梦魂能结雨，更无心胆似非烟。朱颜皓齿
归黄土，脉脉空寻再世缘。”不数日而生亦卒。